Преузето са <https://pravno-informacioni-sistem.rs>

Службени гласник РС 28/2025, Датум: 28.3.2025.

**1637**

На основу члана 34. став 7. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15, 101/16, 35/23, 92/23 и 94/24) и члана 17. став 4. и члана 24. став 2. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 74/12 – исправка УС, 7/14 – УС, 44/14 и 30/18 – др. закон),

Министар пољопривреде, шумарства и водопривреде доноси

**ПРАВИЛНИК**

**о подстицајима за инвестиције у физичку имовину пољопривредног газдинства за изградњу и опремање објеката за унапређење примарне пољопривредне производње**

Члан 1.

Овим правилником ближe се прoписуjу врсте подстицаја за подршку програмима који се односе на унапређење конкурентности кроз подстицаје за инвестиције у физичку имовину пољопривредног газдинства за изградњу и опремање објеката за унапређење примарне пољопривредне производње (у даљем тексту: подстицаји), услoви, нaчин oствaривaња прaвa нa пoдстицaje, образац захтева за остваривање права на подстицаје, као и мaксимaлни изнoси пoдстицaja пo кoриснику и по појединој врсти подстицаја.

Члан 2.

Поједини изрази употребљени у овом правилнику имају следећа значења:

1) аквакултура јесте гајење риба и других водених организама у објектима за аквакултуру у складу са законом којим се уређује сточарство;

2) грађење јесте извођење грађевинских и грађевинско-занатских радова, уградња грађевинских производа, постројења и опреме, у складу са законом којим се уређује планирање и изградња;

3) изградња јесте грађење, реконструкција, доградња, адаптација и санација;

4) објекат за чување и складиштење воћа и поврћа јесте специјализовано складиште, хладњача и зграда за узгој, производњу и смештај пољопривредних производа, у складу са посебним прописом којим се уређује класификација објеката;

5) објекат за смештај животиња јесте стаја за стоку и живинарник, у складу са посебним прописом којим се уређује класификација објеката;

6) објекат за складиштење стајњака јесте пратећи економски објекат (бетонске писте за одлагање чврстог стајњака, објекти за складиштење осоке);

7) објекат за аквакултуру јесте рибњак, полурибњак, кавез, ограђени или преграђени делови риболовне воде и други објекти који служе за гајење риба;

8) предрачун јесте профактура, предуговор, понуда или друга врста предрачуна која садржи: назив и седиште добављача, односно извођача радова; име и презиме, односно назив, број пољопривредног газдинства подносиоца захтева; датум издавања предрачуна; назив произвођача, годину производње и тип, односно модел опреме, уређаја или машине, односно предмер и предрачун радова на изградњи објекта; укупну вредност предмета инвестиције; податке о порезу на додату вредност; начин и рок испоруке, односно извођења радова; као и друге податке који се односе инвестицију која је предмет захтева за остваривање права на подстицаје;

9) примарна производња воћа и поврћа јесте производња воћа и поврћа у складу са шифарником биљне производње који чини саставни део посебног прописа којим се уређује упис у Регистар пољопривредних газдинстава;

10) примарна сточарска производња јесте производња млека (узгој млечних крава, млечних биволица, млечних магарица, млечних оваца, млечних коза), производња меса (тов јунади, из система „крава-теле”, производња прасади за тов, тов свиња, узгој оваца, коза, бројлера и товних ћурки и товних гусака у сврху производње меса), производња конзумних кокошијих јаја, као и аквакултура;

11) повезана лица јесу носилац и чланови породичног пољопривредног газдинства, супружници, ванбрачни партнери, крвни сродници у правој линији, крвни сродници у побочној линији закључно са трећим степеном сродства, сродници по тазбини до другог степена сродства, усвојилац и усвојеник, лица између којих је извршен пренос управљачких права и лица која су повезана у смислу закона којим се уређује порез на добит правних лица;

12) реализација инвестиције јесте извршење свих радњи везаних за изградњу и набавку предмета прихватљиве инвестиције (закључивање уговора, промет робе и услуга, издавање докумената који прате робу, преузимање робе, пријем радова, исплата цене у потпуности), као и стављање инвестиције у функцију у складу са наменом;

13) животиње јесу: говеда, биволи, магарци, овце, козе, свиње, бројлери, кокошке носиље, товне ћурке и товне гуске.

Члан 3.

Подстицаји обухватају подршку програмима, и то:

1) подстицаји програму за подршку инвестицијама за изградњу и опремање објеката за унапређење примарне производње воћа и поврћа;

2) подстицаји програму за подршку инвестицијама за изградњу и опремање објеката за унапређење примарне сточарске производње.

Подстицаји програма из става 1. тачка 1) овог члана обухватају:

1) изградњу објекта за чување и складиштење воћа и поврћа;

2) набавку нове опреме за објекат за чување и складиштење воћа и поврћа;

3) набавку нове опреме за припрему воћа и поврћа за тржиште.

Подстицаји програма из става 1. тачка 2) овог члана обухватају:

1) изградњу објекта за смештај говеда, бивола, магараца, живине, свиња, оваца и коза;

2) набавку нове опреме за објекат за смештај животиња;

3) грађење новог објекта за складиштење стајњака;

4) набавку нове опреме за манипулацију, одлагање, сепарацију и дистрибуцију стајњака;

5) изградњу објекта за аквакултуру;

6) набавку нове опреме за објекте за аквакултуру.

Члан 4.

Подстицаји из члана 3. овог правилника дати су у Прилогу – Табела – Подстицаји и прихватљиве инвестиције за изградњу и опремање објеката за унапређење примарне пољопривредне производње, који је одштампан уз овај правилник и чини његов саставни део (у даљем тексту: Табела).

Члан 5.

Подстицајима се не надокнађују:

1) порези укључујући порез на додату вредност;

2) царинске, увозне и остале административне таксе, као и накнада за потребне сагласности од државних органа и организација и јавних предузећа;

3) трошкови банкарске провизије, трошкови јемства и слично;

4) трошкови премера и геодетских снимања;

5) трошкови превоза, монтаже и други оперативни трошкови;

6) трошкови куповине, односно закупа земљишта;

7) трошкови куповине половне опреме, механизације и материјала;

8) допринос у натури (сопствени рад и материјал);

9) трошкови по основу уговора са надзорним органом;

10) трошкови који не одговарају предрачуну радова из пројекта, нереалне количине материјала, накнадни и непредвиђени трошкови радова;

11) набавка предметне инвестиције из Табеле путем лизинга, цесије, компензације, асигнације или на други начин који представља гашење обавезе путем пребијања дугова.

Члан 6.

Право на подстицаје остварују лица која су уписана у Регистар пољопривредних газдинстава (у даљем тексту: Регистар) и налазе се у активном статусу, и то:

1) физичко лице – носилац регистрованог комерцијалног породичног пољопривредног газдинства;

2) предузетник;

3) привредно друштво;

4) земљорадничка задруга која има најмање пет чланова задруге који су уписани у Регистар, као носиоци или чланови пет различитих комерцијалних породичних пољопривредних газдинстава у активном статусу;

5) средња школа;

6) црква и верска заједница, регистроване у складу са законом којим се уређују цркве и верске заједнице.

Лице из става 1. тач. 2)–4) овог члана може да оствари право на подстицаје ако је уписано у Регистар привредних субјеката и ако у Агенцији за привредне регистре:

1) није регистровано да му је изречена правноснажна судска или управна мера забране обављања делатности;

2) није регистровано да је осуђивано због привредног преступа;

3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом.

Привредно друштво и земљорадничка задруга из става 2. овог члана може да оствари право на подстицаје ако:

1) је разврстано у микро, мало или средње правно лице, у складу са законом којим се уређује рачуноводство;

2) није у групи повезаних лица у којој су неки од чланова велика правна лица.

Средња школа из става 1. тачка 5) овог члана може остварити право на подстицаје ако:

1) се налази у акту о мрежи средњих школа, у складу са законом којим се уређују основи система образовања и васпитања;

2) има решење о верификацији министарства надлежног за послове образовања за образовни профил у подручју рада пољопривреде, производње и прераде хране.

Лице из става 1. тачка 6) овог члана може остварити право на подстицаје ако је уписано у Регистар цркава и верских заједница, у складу са законом којим се уређују цркве и верске заједнице.

Члан 7.

Право на подстицаје остварује лице из члана 6. овог правилника, ако:

1) нема евидентираних доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита на дан подношења захтева;

2) за инвестицију за коју подноси захтев не користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;

3) је измирило доспеле обавезе по основу јавних прихода на дан подношења захтева;

4) има предрачун за набавку нове опреме, уређаја и машина, односно набавку материјала и извођење радова на објекту;

5) је вредност прихватљиве инвестиције из Табеле која је предмет захтева већа од 100.000 динара, као и ако је износ сваког појединачног рачуна већи од 50.000 динара и ако је на рачуну износ за сваку појединачну инвестицију из Табеле већи од 50.000 динара;

6) добављач, односно извођач радова и подносилац захтева не представљају повезана лица;

7) за објекат који је предмет инвестиције у изградњу има пројекат за грађевинску дозволу односно пројекат за извођење радова, са предмером и предрачуном радова, као и грађевинску дозволу, односно решење за извођење радова у складу са законом којим се уређује планирање и изградња, односно у складу са законом којим се уређује озакоњење објеката;

8) је катастарска парцела на којој се гради нови објекат у власништву подносиоца захтева за остваривање права на подстицаје, односно ако је постојећи објекат на коме се врши реконструкција, доградња, адаптација и санација, у власништву подносиоца захтева за остваривање права на подстицаје;

9) је објекат који је предмет инвестиције у набавку нове опреме за коју се подноси захтев у његовом власништву или ако на њему има право закупа, односно коришћења на основу уговора закљученог са закуподавцем: физичким лицем или јединицом локалне самоуправе на период закупа, односно коришћења од најмање седам година почев од календарске године за коју се подноси захтев за коришћење подстицаја, с тим да ако је објекат предмет закупа, односно коришћења не може имати уписане друге терете, осим предметног закупа, односно коришћења;

10) прихватљиве инвестиције реализује под условима, на начин и у року одређеним решењем којим се одобрава коришћење подстицаја и у том року Управи за аграрна плаћања (у даљем тексту: Управа) достави прописану документацију којом се доказује реализација инвестиције;

11) по редоследу уредно поднетих захтева постоје расположива средства за одобравање права на подстицаје у оквиру укупних средстава опредељених јавним позивом.

Члан 8.

Лице из члана 6. овог правилника које испуњава опште услове из члана 7. овог правилника, право на подстицаје из члана 3. став 1. тачка 1) овог правилника остварује, и ако:

1) у Регистру има уписано пољопривредно земљиште под производњом воћа и поврћа;

2) је предмет инвестиције везан за производњу одговарајуће врсте воћа и поврћа из тачке 1) овог члана;

3) је укупна вредност прихватљиве инвестиције из Табеле која је предмет захтева до 6.000.000 динара.

Члан 9.

Лице из члана 6. овог правилника које испуњава опште услове из члана 7. овог правилника, право на подстицаје из члана 3. став 1. тачка 2) овог правилника остварује за инвестиције у објекат на коме се врши реконструкција, доградња, адаптација и санација, односно у опремање и ако:

1) у Регистру има пријављен одговарајући сточни фонд (податке о врсти животиња и броју газдинства (ХИД) на којима се држе или узгајају);

2) је објекат који је предмет инвестиције уписан у Регистар објеката, односно Регистар одобрених објеката, у складу са законом којим се уређује ветеринарство;

3) на пољопривредном газдинству има највише 29 млечних крава, односно 29 млечних биволица, односно ако има укупни капацитет објекта: до највише 29 говеда, односно до највише 29 бивола, односно до највише 199 магараца, односно до највише 199 оваца и коза, односно до највише 29 крмача, односно 199 товних свиња, односно од 1.000 до 4.999 бројлера по турнусу, односно до највише 999 товних ћурки по турнусу, односно до највише 299 товних гусака по турнусу, односно најмање 500 kg до највише 9.999 kg рибе годишње, односно до највише 4.999 кокошака носиља у експлоатацији.

Члан 10.

Управа расписује јавни позив за подношење захтева за остваривање права на подстицаје за инвестиције у физичку имовину пољопривредног газдинства за изградњу и опремање објеката за унапређење примарне пољопривредне производње (у даљем тексту: јавни позив), који се објављује на званичној интернет страници министарства надлежног за послове пољопривреде, односно на званичној интернет страници Управе.

Јавни позив нарочито садржи податке о: програму, врстама подстицаја и инвестиција за које се расписује јавни позив у складу са овим правилником, роковима за подношење захтева, висини расположивих средстава по јавном позиву, као и друге податке потребне за спровођење јавног позива.

Управа може расписати један или више јавних позива за календарску годину, за једну или више врста подстицаја из члана 3. овог правилника.

Подносилац захтева може поднети само један захтев за остваривање права на подстицаје по истом јавном позиву.

Захтев за остваривање права на подстицаје може се поднети само у оквиру једног програма из члана 3. овог правилника, при чему захтев може обухватити један или више подстицаја, односно једну или више прихватљивих инвестиција из Табеле, у оквиру одговарајуће врсте програма, односно подстицаја.

Члан 11.

Лице из члана 6. овог правилника започиње остваривање права на подстицаје избором и попуњавањем одговарајућег електронског обрасца захтева, у online форми, непосредно у оквиру софтверског решења еАграр, који се потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

Приликом пријема захтева из стaва 1. овог члана, Управа:

1) обавештава корисника услуге електронске управе о свим подацима које је у складу са законом потребно прибавити за потребе остваривања права и о обавези надлежног органа да по службеној дужности прибави податке из службених евиденција;

2) омогућава кориснику услуге електронске управе да изјави да ће податке о личности из службених евиденција прибавити сам;

3) обавештава о потребним подацима које је у складу са законом потребно прибавити за остваривања права, а који се односе на треће лице (члан породичног пољопривредног газдинства, члан породице, и сл), као и о томе да је приступ тим подацима могућ само на основу пристанка тог лица, у складу са законом.

У оквиру електронског обрасца захтева за остваривање права на поједину врсту подстицаја у складу са овим правилником, подносилац захтева, односно одговорно лице подносиоца захтева, врши избор једне од следеће две изјаве, и то:

1) изјаве подносиоца захтева, односно одговорног лица подносиоца захтева, да је упознат са одредбом члана 103. став 3. Закона о општем управном поступку („Службени гласник РСˮ, бр. 18/16, 95/18 – аутентично тумачење и 2/23 – УС), којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за остваривање права на подстицаје ће се сматрати неуредним, те да је сагласан да Управа за потребе поступка по овом захтеву може да изврши увид, прибави и обради личне податке о чињеницама о којима се води службена евиденција, а који су неопходни у поступку одлучивања по захтеву за остваривање права на подстицаје, као и податке о наменском рачуну породичног пољопривредног газдинства, односно пољопривредног газдинства,

или

2) изјаве подносиоца захтева, односно одговорног лица подносиоца захтева да је упознат са одредбом члана 103. став 3. Закона о општем управном поступку, којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за остваривање права на подстицаје ће се сматрати неуредним, као и изјаву да ће самостално за потребе поступка по овом захтеву прибавити личне податке о чињеницама о којима се води службена евиденција, а који су неопходни за одлучивање у складу са овим правилником.

Електронски образац захтева из става 1. овог члана обухвата:

1) основне податке о подносиоцу захтева, и то:

(1) категорија подносиоца захтева из члана 6. овог правилника,

(2) име и презиме, односно пословно име, односно назив,

(3) јединствени матични број грађана (ЈМБГ), односно матични број (МБ),

(4) адресу (општина, место, улица и број) пребивалишта, односно седишта,

(5) број телефона,

(6) електронску пошту,

(7) број пољопривредног газдинства (БПГ),

(8) за привредна друштва и земљорадничке задруге да је разврстано у мирко, мало или средње правно лице;

2) потпис подносиоца захтева, у склaду са законом којим се уређује електронска управа, законом којим се уређује електронски документ, електронска идентификација и услуге од поверења у електронском пословању и овим правилником.

Поред података из става 4. овог члана, електронски образац захтева за остваривање права на подстицаје обухвата и:

1) податке из предрачуна о набавци која је предмет захтева за остваривање права на подстицаје, и то:

(1) врсту подстицаја из члана 3. овог правилника (програм, подстицај, инвестиција),

(2) број и датум издавања предрачуна,

(3) назив, правна форма и место седишта добављача, односно извођача радова,

(4) вредност предрачуна са порезом на додату вредност,

(5) вредност предрачуна без пореза на додату вредност;

2) број и катастарска општина парцеле на којој се налази објекат који је предмет инвестиције;

3) идентификациони број газдинства са животињама (ХИД) из Централне базе података о обележавању животиња, у складу са законом којим се уређује ветеринарство – за подстицаје из члана 3. став 1. тачка 2) овог правилника за инвестиције у реконструкцију, доградњу, адаптацију и санацију објекта и нову опрему;

4) изјаву подносиоца захтева под кривичном и материјалном одговорношћу да:

(1) нема евидентираних доспелих неизмирених дуговања према министарству надлежном за послове пољопривреде на дан подношења захтева, по основу раније остварених подстицаја, субвенција и кредита,

(2) за инвестицију за коју подноси захтев не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима,

(3) је измирило доспеле обавезе по основу јавних прихода на дан подношења захтева,

(4) добављач, односно извођач радова и подносилац захтева не представљају повезана лица,

(5) није у групи повезаних лица у којој су неки од чланова велика правна лица – ако је подносилац захтева привредно друштво или земљорадничка задруга,

(6) су сви подаци наведени у овом захтеву тачни и истинити.

Електронски образац захтева из става 1. овог члана садржи и поље чијим избором подносилац захтева потврђује да је изршио попуњавање и да подноси електронски захтев у складу са овим правилником.

Члан 12.

Уз електронски образац захтева за остваривање права на подстицаје прилаже се, у електронској форми, непосредно у оквиру софтверског решења еАграр:

1) предрачун за набавку нове опреме, уређаја и машина, односно за набавку материјала и извођење радова на објекту;

2) пројекат за грађевинску дозволу, односно пројекат за извођење радова, са предмером и предрачуном радова – за инвестицију у изградњу објекта;

3) уговор о закупу или уступању на коришћење предметног објекта закључен са закуподавцем – физичким лицем или јединицом локалне самоуправе, са роком важења од најмање седам година почев од календарске године за коју се подноси захтев, а који уговор је уписан у катастар непокретности као једини терет на предметном објекту – ако подносилац захтева није власник објекта који је предмет инвестиције у набавку нове опреме;

4) образац оверених потписа лица овлашћених за заступање (ОП образац) – ако је подносилац захтева предузетник, привредно друштво или земљорадничка задруга;

5) попуњен Образац број 1 – Табела чланова задруге, који је одштампан уз овај правилник и чини његов саставни део – ако је подносилац захтева земљорадничка задруга;

6) препис листа непокретности, односно препис поседовног листа ако није успостављен нови операт, односно извод из земљишних књига ако није успостављен катастар непокретности (у даљем тексту: извод из катастра непокретности), за катастарску парцелу на којој се гради нови објекат, односно за постојећи објекат на коме се врши реконструкција, доградња, адаптација и санација, односно који се опрема, у власништву подносиоца захтева за остваривање права на подстицаје;

7) грађевинска дозвола, односно решење за извођење радова у складу са законом којим се уређује планирање и изградња, односно у складу са законом којим се уређује озакоњење објеката – за инвестицију у изградњу објекта;

8) решење о упису у Регистар објеката, односно Регистар одобрених објеката, у складу са законом којим се уређује ветеринарство – за подстицаје из члана 3. став 1. тачка 2) овог правилника за инвестиције у објекат на коме се врши реконструкција, доградња, адаптација и санација, односно у опремање;

9) потврде Агенције за привредне регистре да:

(1) није регистровано да му је изречена правноснажна судска или управна мера забране обављања делатности,

(2) није регистровано да је осуђиван због привредног преступа,

(3) није регистрован поступак ликвидације или стечаја, нити је престао да постоји услед судске или одлуке другог органа са обавезујућом снагом;

10) акт о мрежи средњих школа и решење о верификацији за образовни профил у подручју рада пољопривреде, производње и прераде хране, издато од стране министарства надлежног за послове образовања – ако је подносилац захтева средња школа;

11) акт о упису у Регистар цркава и верских заједница, који води министарство надлежно за послове правде – ако је подносилац захтева црква или верска заједница;

12) уверење о измиреним доспелим обавезама по основу јавних прихода на дан подношења захтева, издато од стране надлежне пореске управе;

13) уверење о измиреним доспелим обавезама по основу јавних прихода на дан подношења захтева, издато од стране надлежног органа јединице локалне самоуправе;

14) потврда надлежног органа јединице локалне самоуправе према месту пребивалишта, односно седишта подносиоца захтева, као и према месту у коме се налази објекат који је предмет захтева, да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;

15) потврда надлежног покрајинског органа да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја осим подстицаја у складу са посебним прописом којим се уређује кредитна подршка регистрованим пољопривредним газдинствима – ако подносилац захтева има пребивалиште, односно седиште или ако се објекат који је предмет захтева налази на територији аутономне покрајине;

16) акт да је привредно друштво или земљорадничка задруга разврстано у микро, мало или средње правно лице, у складу са законом којим се уређује рачуноводство.

Документацију из става 1. тач. 6)–16), као и податке о упису у Регистар привредних субјеката, Управа прибавља по службеној дужности, у складу са законом којим се уређује општи управни поступак, ако је подносилац захтева дао изјаву да је сагласан да Управа за потребе поступка по захтеву за остваривање права на подстицаје за прихватљиве инвестиције које нису реализоване до дана подношења захтева може да изврши увид, прибави и обради личне податке о чињеницама о којима се води службена евиденција, а који су неопходни у поступку за одлучивање по захтеву.

Документација из става 1. тачка 9) и тач. 12)–15) овог правилника не може да буде старија од 30 дана од дана подношења захтева.

Документа која се достављају уз захтев морају да гласе на подносиоца захтева и прилажу се у оригиналу или овереној копији.

Ако се уз електронски образац захтева прилаже документација на страном језику, истовремено се прилаже и превод те документације на српски језик од стране овлашћеног судског преводиоца.

Члан 13.

Учесник у електронском управном поступању за остваривање права на подстицаје, аутентикује се.

За аутентикацију учесника из става 1. овог члана користи се електронска идентификација у складу са законом којим се уређује електронска идентификација и овим правилником.

У електронском управном поступању, као и за утврђивање идентитета учесника у општењу са Управом у оквиру софтверског решења еАграр, користи се регистрована шема електронске идентификације различитог нивоа, у складу са законом којим се уређује електронска идентификација и овим правилником, преко налога који је учеснику у електронском управном поступању додељен приликом регистрације на порталу софтверског решења еАграр.

У општењу странке са Управом у оквиру софтверског решења еАграр, идентитет странке утврђен на основу регистроване шеме електронске идентификације високог нивоа поузданости замењује потпис странке на поднеску, а у овом случају користи се и регистрована шема електронске идентификације средњег нивоа поузданости, у смислу закона којим се уређује електронска идентификација, ако законом и овим правилником није прописано друкчије.

Овлашћено службено лице електронски управно поступа у поступку за остваривање права на подстицајe, користећи електронску идентификацију високог нивоа поузданости, односно квалификовани електронски сертификат.

Члан 14.

Правно лице користи услуге софтверског решења еАграр ако је регистровано.

Орган управе надлежан за пројектовање, усклађивање, развој и функционисање система електронске управе региструје налог кориснику услуге електронске управе.

Ако корисник услуге електронске управе повуче сагласност о прихватању услова коришћења услуга, надлежни орган из става 2. овог члана брише га из евиденције и затвара његов налог.

После регистрације, надлежни орган из става 2. овог члана кориснику услуге електронске управе обезбеђује коришћење Јединственог електронског сандучића, у складу са законом којим се уређује електронска управа.

Учесник у електронском управном поступању за остваривање права на подстицајe пријављује се на портал софтверског решења еАграр путем налога са Портала за електронску идентификацију (у даљем тексту: Портал еИД), који представља јединствено место за идентификацију и аутентикацију, односно регистрацију и пријаву корисника електронске управе.

Регистрацију из става 1. овог члана, учесник може остварити на Порталу еИД, на адреси eid.gov.rs, путем квалификованог електронског сертификата или на шалтеру неког регистрационог тела уз обавезно издавање параметара за активацију мобилне апликације ConsentID.

Техничку подршку подносиоцу захтева за остваривање права на подстицајe, у вези са електронским поступањем у складу са овим правилником пружа:

1) овлашћено лице Управе;

2) лице које обавља саветодавне послове у пољопривреди, које има лиценцу за обављање тих послова и које је уписано у Регистар пољопривредних саветодаваца у складу са законом којим се уређује обављање саветодавних и стручних послова у области пољопривреде;

3) овлашћено лице органа управе јединице локалне самоуправе према месту пребивалишта, односно седишта подносиоца захтева за остваривање права на подстицаје.

Ближа техничка упутства о начину регистрације корисничког налога, пријави на систем, начину попуњавања и подношења електронског обрасца захтева у поступку за остваривање права на подстицаје, као и начину пружања техничке подршке подносиоцима захтева, објављују се на огласној табли Управе за аграрна плаћања, Булевар краља Александра 84, 11000 Београд, као и на званичној веб презентацији еАграр, на адреси https://eagrar.gov.rs.

Члан 15.

Размена докумената и поднесака за остваривање права на подстицаје обавља се електронским путем, осим за документе и поднеске који садрже тајне податке и који су означени степеном тајности у складу са прописима којима се уређује тајност података.

Достављање електронских докумената између органа јавне власти за остваривање права, обавља се путем електронске поште, сервисне магистрале органа, услуге квалификоване електронске доставе или другим електронским путем, у складу са прописом.

Акта која у вези са поступком за остваривање права на подстицаје доносе надлежни органи и имаоци јавних овлашћења, као и поднесци и документи који се достављају у овом поступку, достављају се у форми електронског документа.

Ако се у поступку за остваривање права на подстицаје доставља оригинал акта, односно документ који је претходно изворно сачињен у папирној форми, доставља се примерак тог акта, односно документа који је дигитализован и оверен у складу са законом којим се уређује електронски документ.

За потребе спровођења поступка за остваривање права на подстицаје, надлежни орган, као и ималац јавних овлашћења може вршити дигитализацију и потврђивање истоветности свих аката и других докумената са изворним актом, односно документом сачињеним у папирном облику који је сам издао.

Овлашћени орган, односно лице које је извршило дигитализацију и потврдило истоветност са оригиналом сачињеним у папирном облику чува изворни документ у папирном облику у складу са законом.

Члан 16.

Ради извршавања послова из своје надлежности, Управа преузима податке неопходне за вођење поступка за остваривање права на подстицаје из регистара и евиденција у електронском облику, које су установљене законом, односно другим прописом, без додатне провере, осим података које је орган који води регистар и електронску евиденцију означио као податак који је у статусу провере.

Управа врши увид у податке и њихово преузимање преко сервисне магистрале органа или другог прихваћеног решења, на основу јединствених шифарника и јединствених идентификатора корисника електронске управе, као података на основу којих се из регистара и евиденција у електронском облику које органи воде у складу са посебним законима, могу упоредити подаци о корисницима, и то: јединствени матични број грађана, лични број осигураника, јединствени број који додељује Централни регистар обавезног социјалног осигурања, матични број и порески идентификациони број.

Управа води евиденцију сваког приступа и увида у електронске документе и податке из своје надлежности у софтверском решењу еАграр, и то податке о идентитету одговорног лица у правном лицу (јединствени матични број грађана и лично име), датуму и времену приступа и скупу података којима се приступало.

Управа користи податке из регистара и евиденција у електронском облику из ст. 1−3. овог члана у складу са законом којим се уређује електронска управа и посебним прописом којим се прописује начин на који органи врше увид, прибављају, обрађују и уступају, односно достављају податке о чињеницама о којима се води службена евиденција из регистара у електронском облику, а који су неопходни за одлучивање у управном поступку.

Члан 17.

Управа омогућава пријем електронског обрасца захтева из члана 11. овог правилника, као и других захтева и поднесака у оквиру остваривања права на подстицаје, преко портала софтверског решења еАграр, у складу са законом којим се уређује електронски документ и услуге од поверења у електронском пословању, прописа којим се прописује канцеларијско пословање органа државне управе и овим правилником.

Пријем електронског поднеска евидентира се у електронској писарници.

Потврда о пријему електронског поднеска шаље се подносиоцу одмах, на исти начин на који је поднесак послат, и садржи обавештење о пријему електронског поднеска, датум и време пријема и напредни електронски печат Управе.

Време пријема електронског поднеска је време одређено квалификованим електронским временским жигом, у складу са законом којим се уређује електронски документ и услуге од поверења у електронском пословању.

Кроз софтверско решење еАграр аутоматски се додељује број за сваки поднети захтев за остваривање права и под тим бројем се предузимају све радње и доносе сва акта за остваривање права.

Поред броја аутоматски додељеног кроз софтверско решење еАграр, Управа може у оквиру остваривања права кроз софтверско решење еАграр додељивати и бројеве, односно ознаке које су интерног карактера.

Члан 18.

Приликом пријема захтева за остваривање права на подстицаје, Управа проверава да ли је захтев правилно попуњен и да ли подаци који су унети у захтев одговарају подацима из регистара и евиденција у електронском облику из члана 16. овог правилника.

Ако захтев за остваривање права на подстицаје није правилно попуњен, или ако подаци који су унети у захтев за остваривање права на подстицаје не одговарају подацима из регистара и евиденција у електронском облику из члана 16. овог правилника, Управа обавештава подносиоца неуредног захтева за остваривање права на подстицаје на који начин да уреди захтев, и то у року који не може бити краћи од осам дана од пријема обавештења, уз упозорење на правне последице ако не уреди захтев за остваривање права на подстицаје у року, у складу са законом којим се уређује општи управни поступак.

Управа решењем одбацује захтев за остваривање права на подстицаје:

1) ако је поднет од стране лица које не испуњава услове у складу са овим правилником;

2) ако није поднет у року одређеном јавним позивом;

3) ако није поднет путем софтверског решења еАграр;

4) ако подносилац не уреди свој захтев на начин из става 2. овог члана;

5) у другим случајевима у складу са законом.

Члан 19.

Управа врши административну обраду захтева за остваривање права на подстицаје са подацима на дан подношења захтева, провером података из захтева, као и прибављањем потребних података, у складу са законом којим се уређује општи управни поступак.

Ако је у поступку утврђено да подносилац захтева испуњава прописане услове и ако постоје расположива финансијска средства у складу са посебним прописом којим се уређује расподела подстицаја у пољопривреди и руралном развоју, директор Управе решењем одобрава право на подстицаје, утврђује износ подстицаја и налаже авансну исплату подстицаја на рачун подносиоца захтева уписан у Регистар, у износу од 50% од укупно утврђеног износа подстицаја.

Решење из става 2. овог члана садржи и податке о обавезама корисника подстицаја у складу са законом којим се уређују подстицаји у пољопривреди и руралном развоју и овим правилником.

Решењем из става 2. овог члана кориснику подстицаја се одређује рок до 18 месеци, без могућности продужетка рока, у коме је дужан да у потпуности реализује одобрену инвестицију.

Члан 20.

Ако у року за реализацију инвестиције одређеном решењем којим је одобрено право на подстицаје добављач престане да постоји или му буде изречена забрана обављања делатности, корисник подстицаја може Управи поднети захтев за промену добављача преко портала софтверског решења еАграр са доказом о престанку рада, односно изрицању забране обављања делатности добављачу, као и предрачун другог добављача.

Ако у року за реализацију инвестиције одређеном решењем којим је одобрено право на подстицаје, добављач промени делатност или престане да врши продају одобреног предмета инвестиције, корисник подстицаја може Управи поднети захтев за промену добављача преко портала софтверског решења еАграр са доказом о промени делатности добављача, односно изјаву добављача да је престао да врши продају одобреног предмета инвестиције, као и предрачун другог добављача.

Ако у року за реализацију инвестиције дође до поремећаја на тржишту услед којег добављач није у могућности да испоручи предмет инвестиције у складу са решењем којим је одобрено право на подстицаје, корисник подстицаја може Управи поднети захтев за промену предмета инвестиције исте врсте преко портала софтверског решења еАграр са изјавом добављача да није у могућности да испоручи предмет инвестиције, са образложењем поремећаја на тржишту у конкретном случају, као и понуду добављача за други истоврсни предмет инвестиције.

Управа врши административну обраду захтева из ст. 1–3. овог члана, провером података из захтева, документације приложене уз захтев, као и службених евиденција на дан подношења захтева.

Захтев из ст. 1–3. овог члана поднет од стране лица којем није одобрено право на подстицаје, неблаговремен захтев, захтев који није поднет путем софтверског решења еАграр, Управа одбацује без разматрања.

Директор Управе решењем одлучује о захтеву из ст. 1–3. овог члана.

Решењем из става 6. овог члана не може да се мења рок за реализацију инвестиције.

Ако је вредност новог предмета инвестиције из захтева за промену добављача, односно захтева за промену предмета инвестиције, мања од вредности предмета инвестиције утврђене решењем којим је одобрено право на подстицаје, Управа решењем из става 6. овог члана налаже кориснику подстицаја да врати вишак новчаних средстава са припадајућом каматом са инструкцијама и роком за уплату.

Ако је вредност новог предмета инвестиције из захтева за промену добављача, односно захтева за промену предмета инвестиције, већа од вредности предмета инвестиције утврђене решењем којим је одобрено право на подстицаје, решењем из става 6. овог члана не може се одобрити додатни износ подстицаја.

Члан 21.

Ако услед промењених околности корисник подстицаја није у могућности да реализује инвестицију у складу са решењем којим је одобрено право на подстицаје, односно решењем којим се одобрава промена добављача, односно промена предмета инвестиције, може пре истека рока за реализацију инвестиције Управи поднети захтев за повраћај авансно исплаћених средстава преко портала софтверског решења еАграр са доказом којима се чини вероватним наступање промењених околности услед којих није у могућности да реализује инвестицију у складу са решењем којим је одобрено право на подстицаје, односно решењем којим се одобрава промена добављача, односно промена предмета инвестиције.

Управа врши административну обраду захтева из става 1. овог члана, провером података из захтева, документације приложене уз захтев, као и службених евиденција на дан подношења захтева.

Захтев из става 1. овог члана поднет од стране лица којем није одобрено право на подстицаје, неблаговремен захтев, захтев који није поднет путем софтверског решења еАграр, Управа одбацује без разматрања.

Директор Управе решењем одобрава повраћај авансно исплаћених средстава са обрачунатом каматом и инструкцијама за уплату и роком за уплату.

Лице којем је утврђено право на коришћење подстицаја које врати новчана средства у складу са решењем из става 4. овог члана, не сноси правне последице непридржавања обавеза корисника подстицаја у складу са законом којим се уређује пољопривреда и рурални развој.

Члан 22.

Корисник подстицаја који у потпуности реализује инвестицију под условима, на начин и у року одређеним решењем којим је одобрено право на подстицаје, Управи у том року подноси захтев за одобравање исплате преко портала софтверског решења еАграр са документацијом којом се доказује реализација одобрене инвестиције, и то:

1) рачун за набавку предметне опреме и материјала у оквиру прихватљиве инвестиције из Табеле;

2) отпремницу за набавку предметне опреме и материјала у оквиру прихватљиве инвестиције из Табеле за коју је, у складу са посебним прописима, утврђена обавеза издавања отпремнице, односно међународни товарни лист ако је подносилац захтева директно извршио увоз предметне опреме и материјала;

3) доказ о извршеном плаћању предметне инвестиције, и то: потврда о преносу средстава или извод, оверени од стране банке, а у случају када је физичко лице извршило готовинско или плаћање картицом може доставити само фискални исечак;

4) гарантни лист за извршену набавку предметне инвестиције за коју је утврђена обавеза издавања гарантног листа, односно изјаву добављача да иста не подлеже обавези издавања гарантног листа;

5) јединствена царинска исправа – само ако је подносилац захтева директно извршио увоз предметне опреме и материјала у оквиру прихватљиве инвестиције из Табеле;

6) за подстицаје у изградњу објекта:

(1) уговор са овлашћеним извођачем радова,

(2) грађевинска књига, односно друга прописана евиденција у складу са законом којим се уређује планирање и изградња,

(3) окончана ситуација за изведене радове,

(4) изјава овлашћеног извођача радова и надзорног органа да су врсте и количине материјала из рачуна уграђене у објекат који је предмет инвестиције – ако је подносилац захтева сам извршио набавку материјала,

(5) употребна дозвола, односно решење о озакоњењу за објекат који је предмет инвестиције,

(6) копија плана и извод из катастра непокретности за објекат који је предмет инвестиције;

7) за подстицаје из члана 3. став 1. тачка 2) овог правилника:

(1) решење о упису у Регистар објеката, односно Регистар одобрених објеката, у складу са законом којим се уређује ветеринарство,

(2) идентификациони број газдинства са животињама (ХИД) из Централне базе података о обележавању животиња, у складу са законом којим се уређује ветеринарство.

Поред документације из става 1. овог члана, за подстицаје из члана 3. став 1. тачка 2) овог правилника корисник подстицаја у Регистру треба да има пријављен одговарајући сточни фонд на пољопривредном газдинству, и то: највише 29 млечних крава, односно 29 млечних биволица, односно ако има укупни капацитет објекта: до највише 29 говеда, односно до највише 29 бивола, односно до највише 199 магарaца, односно до највише 199 оваца и коза, односно до највише 29 крмача, односно 199 товних свиња, односно од 1.000 до 4.999 бројлера по турнусу, односно до највише 999 товних ћурки по турнусу, односно до највише 299 товних гусака по турнусу, односно најмање 500 kg до највише 9.999 kg рибе годишње, односно до највише 4.999 кокошака носиља у експлоатацији.

Поред документације из става 1. овог члана, за подстицаје из члана 3. став 1. тачка 1) овог правилника треба да је укупна вредност прихватљиве инвестиције из Табеле која је предмет захтева до 6.000.000 динара.

Документацију из става 1. тачка 6) подтач. (5) и (6) и тачка 7) овог члана Управа прибавља по службеној дужности, у складу са законом којим се уређује општи управни поступак.

Сва документа која се достављају уз захтев за одобравање исплате гласе на подносиоца захтева и прилажу се у оригиналу или овереној копији, ако овим правилником није прописано другачије.

Документа на страном језику морају бити преведена на српски језик од стране овлашћеног судског преводиоца.

Управа врши административну обраду захтева из ст. 1–3. овог члана, провером података из захтева, документације приложене уз захтев, као и службених евиденција на дан подношења захтева.

Захтев за одобравање исплате из стaва 1. овог члана поднет од стране лица којем није одобрено право на подстицаје, неблаговремен захтев, захтев који није поднет путем софтверског решења еАграр, Управа одбацује без разматрања.

Директор Управе решењем одобрава исплату остатка од укупно утврђеног износа подстицаја и налаже исплату на наменски рачун корисника подстицаја уписан у Регистар.

Члан 23.

Подстицаји се утврђују у процентуалном износу од вредности реализоване прихватљиве инвестиције умањене за износ средстава на име пореза на додату вредност, у складу са законом којим се уређују подстицаји у пољопривреди и руралном развоју, односно пoсeбним прописом којим се уређује расподела подстицаја у пољопривреди и руралном развоју.

Процентуални износ подстицаја за подручја са отежаним условима рада у пољопривреди утврђује са према месту у коме се налази објекат који је предмет подстицаја, у складу са посебним прописом који одређује подручја са отежаним условима рада у пољопривреди.

Највиши укупни износ подстицаја по подносиоцу захтева и по појединој врсти подстицаја јесте:

1) 3.000.000 динара за подстицаје програму за подршку инвестицијама за изградњу и опремање објеката за унапређење примарне производње воћа и поврћа из члана 3. став 1. тачка 1) овог правилника;

2) 3.500.000 динара за подстицаје програму за подршку инвестицијама за изградњу и опремање објеката за унапређење примарне сточарске производње из члана 3. став 1. тачка 2) овог правилника.

Члан 24.

Корисник подстицаја наменски користи, не отуђује и не омогућава другом коришћење предмета подстицаја у року од пет година од дана коначности решења којим је одобрено право на исплату подстицаја и придржава се других обавеза корисника подстицаја у складу са законом којим се уређују подстицаји у пољопривреди и руралном развоју.

Члан 25.

Захтеви за остваривање права на подстицаје поднети до дана ступања на снагу овог правилника решаваће се у складу са прописом који је био на снази у време њиховог подношења.

Члан 26.

Даном ступања на снагу овог правилника престаје да важи Правилник о подстицајима за инвестиције у физичку имовину пољопривредног газдинства за изградњу и опремање објеката за унапређење примарне пољопривредне производње („Службени гласник РС”, бр. 29/18, 30/18, 27/19, 40/19, 81/20, 120/20 и 66/22).

Члан 27.

Овај правилник ступа на снагу наредног дана од дана објављивања у „Службеном гласнику Републике Србије”.

Број 1256166 2025 14840 007 001 012 001

У Београду, 26. марта 2025. године

Министар

**Александар Мартиновић,** с.р.

Прилог

ТАБЕЛА – ПОДСТИЦАЈИ И ПРИХВАТЉИВЕ ИНВЕСТИЦИЈЕ ЗА ИЗГРАДЊУ И ОПРЕМАЊЕ ОБЈЕКАТА ЗА УНАПРЕЂЕЊЕ ПРИМАРНЕ ПОЉОПРИВРЕДНЕ ПРОИЗВОДЊЕ

|  |  |  |
| --- | --- | --- |
| Ред. број | Врста програма и подстицаја | Прихватљиве инвестиције |
| I. Програм за подршку инвестицијама за изградњу и опремање објеката за унапређење примарне производње воћа и поврћа |
| 1) | Подстицаји за изградњу објекта за чување и складиштење воћа и поврћа | (1) Трошкови изградње објекта за чување и складиштење воћа и поврћа |
| 2) | Подстицаји за набавку нове опреме за објекат за чување и складиштење воћа и поврћа | (1) Компресори(2) Испаривачи(3) Кондензатори(4) Панели са металном конструкцијом(5) Врата за коморе |
| 3) | Подстицаји за набавку нове опреме за припрему воћа и поврћа за тржиште | (1) Калибратори(2) Класирке(3) Сортирке(4) Опрема – линија за паковање и обележавање производа(5) Пакерице са аутоматским вагама(6) Полирке(7) Бокс палете за транспорт и складиштење производа, рам палете и палетни регали(8) Метал детектори(9) Опрема – линија за чишћење и прање производа(10) Колске ваге |
| II. Програм за подршку инвестицијама за изградњу и опремање објеката за унапређење примарне сточарске производње |
| 1) | Подстицаји за изградњу објекта за смештај говеда, бивола, магараца, живине, свиња, оваца и коза | (1) Трошкови изградње објекта за смештај говеда, бивола, магараца, живине, свиња, оваца и коза |
| 2) | Подстицаји за набавку нове опреме за објекат за смештај животиња | (1) Опрема за објекте за смештај крава, биволица, магарица, оваца и коза за производњу млека и товних јунади са припадајућим категоријама:1.1. Шталска опрема1.2. Опрема за мужу – музилице1.3. Опрема за хлађење и складиштење млека (лактофризи)(2) Опрема за објекте за смештај крмача и одгој прасади и тов свиња(3) Опрема за објекте за држање, одгој и тов оваца и коза(4) Опрема за објекте за држање, одгој и тов бројлера и товних ћурки и товних гусака |
| 3) | Подстицаји за грађење новог објекта за складиштење стајњака | (1) Трошкови грађења новог објекта за манипулацију и складиштење стајњака (бетонске писте за одлагање чврстог стајњака, објекти за складиштење осоке, лагуне за стајњак, објекти за складиштење полутечног и течног стајњака и сл) |
| 4) | Подстицаји набавка нове опреме за манипулацију, одлагање, сепарацију и дистрибуцију стајњака | (1) Скрепери и сепаратори(2) Транспортери за стајско ђубриво(3) Уређаји за мешање осоке, полутечног и течног стајњака(4) Пумпе за пражњење танкова(5) Сепаратори за осоку, полутечни и течни стајњак |
| 5) | Подстицаји за изградњу објеката за аквакултуру | (1) Трошкови изградње објекта за аквакултуру |
| 6) | Подстицаји за набавку нове опреме за објекат за аквакултуру | (1) Опрема за аквакултуру:1.1. Канте и танкови (базени) за транспорт аквакултуре1.2. Аератори и оксигенатори1.3. Хранилице1.4. Мрежасти алати1.5. Оксиметри1.6. Уређаји и опрема за одржавање хигијене1.7. Опрема за заштиту од предатора1.8. Уређаји за излов аквакултуре1.9. Елеватори за аквакултуру1.10. Каде за мрест рибе1.11. Цугер апарати1.12. Лежнице за инкубацију1.13. Цеви и вентили за довод и одвод воде1.14. Пумпе и агрегати за воду1.15. Сортирач (класирач) за рибе1.16. Бројач за рибе1.17. Танкови (базени) за држање аквакултуре у рециркулационом систему са припадајућом опремом:1.17.1. Каце (базени)1.17.2. Пумпе за циркулацију воде1.17.3. Уређаји за пречишћавање са филтерима за пречишћавање воде1.17.4. Уређаји за догревање воде1.17.5. Уређаји за издвајање гасова1.17.6. Уређаји за UV филтрацију воде1.17.7. Уређаји за одређивање квалитета воде |

Образац број 1

ТАБЕЛА ЧЛАНОВА ЗАДРУГЕ

Назив и седиште земљорадничке задруге:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Подаци о најмање пет чланова задруге који су уписани у Регистар пољопривредних газдинстава као носиоци или чланови пет различитих комерцијалних породичних пољопривредних газдинстава у активном статусу:

|  |  |  |  |  |  |  |
| --- | --- | --- | --- | --- | --- | --- |
| Редни број | Име и презиме члана задруге | Датум рођења | Број пољопривредног газдинства | Пол | Адреса становања | Потпис |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |
| 4. |  |  |  |  |  |  |
| 5. |  |  |  |  |  |  |
| Место и датум: | Потпис одговорног лица |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |